open-index/open-wikipedia-markdown huggingface dataset:
Nedertysk

**Nedertysk**, **lavtysk** eller **plattysk** (*Platt(düütsch)* eller *Nedderdüütsch*) er en fellesbetegnelse for det vestgermanske språket som hovedsakelig tales i Nord-Tyskland og Nederland, og som i motsetning til det høytyske språket i Syd- og Midt-Tyskland ikke har gjennomgått en historisk konsonantforskyvning på 700- og 800-tallet.

Nedertysk inndeles i to grener, vestnedertysk (også kalt nedersaksisk) og østnedertysk. Nedertysk tales hovedsakelig i dagens Nord-Tyskland.

Moderne nedertysk er utviklet fra en eldre form for nedertysk, gammelsaksisk (også kalt *gammelnedertysk*).

I hansatiden var nedertysk «lingua franca» i hele Østersjøområdet, noe som i meget stor grad har preget utviklingen av de skandinaviske språkene. Anslagsvis mellom 30 og 40 prosent av det daglige norske vokabularet er av nedertysk opprinnelse.

## Referanser


## Eksterne lenker
* 

* Plattmakers ordbok
* Drents ordbok
* Podcasts og videoer 
* Streektaal-Organisatie in het Nedersaksisch Taalgebied
* Institut für niederdeutsche Sprache e.V.
* Nyheter i plattysk
* https://web.archive.org/web/20041206182327/http://www.sassisch.net/rhahn/low-saxon/ 
* http://www.plattmaster.de/
Vaduz erkebispedømme

**Vaduz erkebispedømme** er et immediat romersk-katolsk erkebispedømme som omfatter hele Liechtenstein. Det ble utskilt fra det sveitsiske bispedømmet Chur i 1997. Erkebiskop er den forhenværende biskopen av Chur, Wolfgang Haas.

## Historie
Området som i dag utgjør Liechtenstein, lå helt fra senromersk tid under Chur bispedømme, som var det eldste bispesetet nord for Alpene.

Reformasjonen fikk aldri fotfeste i området, og katolisismen er derfor den dag i dag den fremherskende trosretningen i fyrstedømmet (76&nbsp;%) &ndash; i tillegg til å være statsreligion.

På grunn av den romerske kuriens bestrebelser etter å tilpasse bispe- til statsgrenser ble Liechtenstein i 1997 løst fra Chur bispedømme. Det skjedde ved opprettelsen av Vaduz erkebispedømme gjennom pave Johannes Paul II den 2. desember 1997. En medvirkende årsak skal ha vært at Wolfgang Haas i sin tid som biskop av Chur var omstridt i bispedømmet sitt.

Pavens nuntius i Sveits, Francesco Canalini, er også nuntius for Liechtenstein.

## Eksterne lenker
* 
* «Giga-Catholic Information» om Liechtenstein (engelsk)
Meulaboh

**Meulaboh** er en by på sørvestkysten av provinsen Aceh på øya Sumatra i Indonesia. Folketall ble i 2004 beregnet til 34&nbsp;400. Fiskerinæringen var hovednæringsvei. 

## [[Tsunamien i Indiahavet 2004|Jordskjelvkatastrofen 2004]]
Om morgenen den 26. desember 2004 ble byen først rammet av det verste jordskjelvet i verden på 40 år, og noen minutter deretter av en stor tsunami utløst av dette og påfølgende jordskjelv. Det første og kraftigste undersjøiske jordskjelvet hadde sitt senter i havet 135 km utenfor Meulaboh, kysten og Simeuleøya (som også tilhører Aceh). Om lag 80 prosent av byen ble jevnet med jorden. Byen var deretter isolert i tre dager. Den kunne verken nås til lands eller til vanns fordi kaianleggene var ødelagt. Da kontakt ble gjenopprettet den 29. desember kunne fastslås at minst 10&nbsp;000 av innbyggerne var omkommet, men trolig var det langt flere. En av årsakene til den ekstreme ødeleggelsen var at byen kun lå 1 meter over havoverflaten
Vi

:*Denne artikkelen handler om romanen *Vi*. For teksteditoren, se [[vi (teksteditor)]]*.

***Vi*** (russisk: *Мы;*, 1920) er en roman av den russiske forfatteren Jevgenij Zamjatin. Det er en klassisk dystopisk satire og var inspirasjonen bak både George Orwells *[[1984 (bok)|1984]]* og Aldous Huxleys *[[Vidunderlige nye verden]]*. Den siste skal dog ha nektet for dette. 

Verden i *Vi* er superrasjonell, eller i alle fall tilsynelatende det. Hovedpersonen, «D-503», ingen har navn lenger – bare nummer, sammenligner den fundamentale ideen med den gamle myten om Edens hage. Den eneste perioden der menneskeheten var fullstendig lykkelig. Den hendelsen som dro oss ut av denne tilstanden var den ulykksalige ankomsten av fri vilje, kilden til det ulykkelige. Tanken bak «Den forente staten», eller «Enhetsstaten» om man vil, er å kvitte seg med den frie viljen og slik gjøre alle lykkelige.

Minimalismen preger omgivelsene i *Vi*. Alt, har blitt redusert til de enkleste former og manglet alt som er av farge. Det går i hvitt, grått, stål eller rett og slett gjennomsiktig. Disruptive elementer som naturen holdes vel unna. Byen er omringet av en grønn mur som skiller dette kaos fra samfunnets komplette orden. I byen er alt bygd eller lagd av glass. Vegger, «aero-ene», alt. I et slikt samfunn finnes det naturligvis ikke noe privatliv, og det er hele poenget. Faktisk har man ikke anledning til å trekke for gardinene uten særskilt tillatelse, noe man bare får i anledning av seksuelt samvær autorisert av myndighetene.

Det er ikke bare infrastrukturen som er ultraminimalistisk, rasjonell og strengt organisert. Livet til «numrene» er like nøye regulert. Tabeller dikterer hva som skal gjøres ved ethvert tidspunkt. Trening får man ved at alle marsjerer i takt gatene til musikk fra musikktårnene. Når man spiser tygger man i takt med en metronom, 50 tygg per bit. Alle går med merker med klokke på sine grå «unif-er».

«D-503» er byggeren av *«Integralen»*, er romskip som skal brukes til å spre budskapet til «Enhetsstaten» til resten av verdensrommet. Ikke helt frivillig blir «D-503» innblandet i et forsøk på å styrte «Velgjøreren» en slags «Storebror»-type. Dette forsøket blir desto viktigere etter at en operasjon for å fjerne innbilningskraften lanseres.
Adelbert von Chamisso

**Adelbert von Chamisso** (opprinnelig **Louis Charles Adélaïde de Chamisso***;* 1781–1838) var en franskfødt prøyssisk naturforsker og romantisk dikter.

## Liv
Adalbert ble født som fjerde sønn av grev Louis Marie de Chamisso på familiens stamsete, slottet Boncourt i Champagne-provinsen. I 1790 mistet familien alt og flyktet i likhet med tallrike andre franske adelige hals over hode fra den franske revolusjonen til Preussen. I 1796 ble Adalbert pasje hos dronning Louise av Preussen i Berlin. Fra 1798 til 1807 avtjente han sin militærtjeneste som prøyssisk offiser.

Fra 1804 utga han de *grønne almanakker* sammen med sine venner i den romantiske dikterkretsen *[[Nordsternbund]]*. Til denne kretsen hørte Julius Eduard Hitzig, Friedrich de la Motte Fouqué, Karl August Varnhagen von Ense og Friedrich Wilhelm Neumann. Fra 1809 til 1815 oppholdt han seg i Frankrike og Sveits, deretter igjen i Berlin.

I årene mellom 1815 og 1818 deltok han på en jordomseiling med briggen Rurik. Ekspedisjonen var under kommando av Otto von Kotzebue og var finansiert av den russiske skattkansleren grev Romanzow. I Rurik utforsket de Stillehavet, og de hadde som mål å finne den legendariske nordøstpassasjen. Chamisso er kjent for å ha kartografert store deler av kysten i Alaska, forfattet en flora over området (en øy her er oppkalt etter ham) og beskrivet eskimoenes levevis. Han publiserte også etnografiske beskrivelser fra Ratak-kjeden på Marshalløyene. 

1819 ble han direktør for de botaniske haver i Berlin.

Hans grav finnes på gravlundene ved Halleporten i Berlin-Kreuzberg. I nærheten ligger den etter ham benevnte Chamissoplatz.

## Verker
* *Adelberts Fabel*, 1806 
* *Fortunati Glückseckel und Wunschhütlein*, 1806 
* *[[Peter Schlemihl|Peter Schlemihls wundersame Geschichte]]*, 1813 
* *Bemerkungen und Ansichten einer Entdeckungsreise*, 1821
* Hrsg. *Der deutsche Musenalmanach*, seit 1832 (zus. mit Gustav Schwab)
* *Reise um die Welt in den Jahren 1815-1818* (Tagebuch), 1836 
* *Über die [[Hawaiianische Sprache|Hawai'sche Sprache]]*, 1837

## Referanser


## Eksterne lenker
* 
* 
* 
*  http://gutenberg.spiegel.de/autoren/chamisso.htm—Tekster på Prosjekt Gutenberg
*  http://humboldt.mpiwg-berlin.mpg.de/Chamisso1_LISE/index_en.html—Faksimile av gesammelten Werke (her: Gedichte) i Proyecto Humboldt-ES/DE
*  http://humboldt.mpiwg-berlin.mpg.de/Chamisso2_LISE/index_en.html—Faksimile av gesammelten Werke (her: Reisebeschreibung) i Proyecto Humboldt-ES/DE
SEFO

**De særskilte etterforskningsorganene** (**SEFO**) var en norsk ordning for etterforskning av embets- og tjenestemenn i politi- og lensmannsetaten og påtalemyndigheten anmeldt for straffbare forhold i tjenesten. I SEFO deltok også polititjenestmenn, dog i mindretall.

Ordningen med SEFO trådte i kraft 1. januar 1988. Siktemålet var å oppnå en effektiv og uhildet etterforsking i saker hvor det var mistanke om at embets- eller tjenestemenn i politiet eller påtalemyndigheten hadde begått straffbare forhold i tjenesten.

Ved lov 12. juni 1987 nr. 53 fikk Kongen myndighet til å bestemme at etterforskingen skulle ledes av særskilte etterforskingsorganer i saker hvor embets- eller tjenestemenn i politiet eller påtalemyndigheten var anmeldt for å ha begått en straffbar handling i tjenesten (straffeprosessloven § 67 sjette ledd). Videre skulle det særskilte etterforskingsorganet lede etterforskingen i saker hvor det var påtalemyndigheten som fant grunn til at det ble iverksatt etterforsking mot en av politiets eller påtalemyndighetens embets- eller tjenestemenn for straffbart forhold i tjenesten, eller når en mistenkt selv begjærte etterforsking. I visse nærmere angitte tilfeller skulle SEFO iverksette etterforsking, selv om det ikke var grunn til mistanke om straffbar handling.

Forut for opprettelsen av SEFO var det ingen særskilte ordninger eller instruks for behandling av anmeldelser eller saker som gjaldt mistanke om straffbare handlinger begått i tjenesten av ansatte i politiet eller påtalemyndigheten. Det eneste unntaket var anmeldelser som gjaldt ulovlig maktbruk, hvor det i 1981 ble gitt retningslinjer fra Riksadvokaten. Saker av denne typen skulle oversendes statsadvokaten i Eidsivating og styres direkte derfra, og ansvaret for oppfølgingen var tillagt to spesielt utpekte statsadvokater. Disse skulle deretter velge ut tjenestemenn, enten fra politikamrene eller Kripos, som fikk i oppdrag å etterforske saken og avgjøre om det utover dette var nødvendig å legge sakens behandling til et annet politikammer. Kun voldssaker vurdert som alvorlige ble etterforsket av et settepolitikammer.

SEFO-ordningen ble erstattet av Spesialenheten for politisaker 1. januar 2005.

## Referanser
DNT

**DNT** kan på norsk blant annet referere til
*Den Norske Turistforening
*DNT Edru Livsstil (tidligere Det Norske Totalavholdsselskap)
*Det Norske Travselskap
Toner

**Toner** kan referere til
*tone (lyd) &ndash; lyd med fast frekvens
*toner (pulver) &ndash; pulver som brukes i laserskrivere
*fargetone eller kulør
* Toner (Bamble)
Hammer (andre betydninger)

**Hammer** har en rekke betydninger:

* Hammer (redskap), redskap til å slå med 
* Hammer (anatomi), et ben i øret
* Hammer (symbol), som kjennetegn, se også Hammer og sigd
* HAMMER, et 64-biter filsystem som er utviklet for operativsystemet DragonFly  
* Metal Hammer (også MetalHammer), et månedlig britisk heavy metal-tidsskrift

## Geografi
*Hammer (geografi), en bratt bergvegg
*Hammer (kommune), en tidligere kommune i Hordaland som også har hatt navnet *Hamre*
*Hammer (by), gammel betegnelse på byen Hamar
*Hammer skole, 8–10-skole (ungdomsskole) i Lørenskog i Akershus
*Hammer (Lørenskog), grend i Lørenskog kommune
*Hammer (Trondheim), gård i Trondheim kommune
* Halls hammer, en bratt fjellvegg mellom Midtre og Vetle Skagastølstind
** Amtmann Hammers veg, gate i Molde oppkalt etter Even Hammer

## Personer
* Se Hammer (etternavn)

## Se også
* Hammer'n, tidligere bedriftsavis fra Nyland skipsverft i Oslo 
* Hammeren
* HammerFall, svensk power-/heavy metal-band
Morobukten

**Morobukten** er en bukt i Mindanao på Filippinene. Den er del av Celebeshavet og er omgitt av Zamboangahalvøya og den midtre delen av øya Mindanao. Sibugueybukten i nordvest og Illanabukten i nordøst er utbuktninger av Morobukten. Zamboanga City er den viktigste havnebyen ved bukten; en annen viktig havneby er Cotabato City.
Sigma

:*Denne siden er om den greske bokstaven. Se også [[Sigma Corporation]].


***Sigma***' (stor bokstav Σ, liten bokstav σ, alternativt ς når den står sist i et ord) er den attende bokstaven i det [[gresk alfabet|greske alfabetet]]. Sigma er av stor betydning innen matematikk, vitenskap, og ingeniørfag, hvor den brukes til å representere summasjon (Σ).

I gresk grammatikk og skriftspråk blir den endrede formen av sigma (ς) benyttet når bokstaven befinner seg ved ordslutt, med mindre ordet er skrevet med store bokstaver.

I middelalderen ble den såkalte "måneformede sigma", som ligner en *C'', ofte benyttet (stor: Ϲ, liten: ϲ). Denne varianten kan til tider observeres i inskripsjoner, eksempelvis i gresk-ortodokse kirker, hvor hele Guds skapelse kan bli henvist til med ordet KOCMOC (kosmos), som på nåtidig gresk ville vært skrevet som ΚΟΣΜΟΣ.
Hammer (geografi)

En **hammer** (også **fjellhammer** eller **berghammer**) er en bratt, henimot loddrett, bergvegg eller knaus. En rekke navn på byer og gårder i Norge er avledet av hammer, eksempelvis Hamar, Lillehammer, Fjellhamar, Hammerfest, Hammeren, Hamre, Hundhammeren og Vikhammer. Det finnes også kombinerte terrengnavn som Åshammer, Hammerfoss og Hammernes.

Enkelte hamrer har fått egne navn, som for eksempel Halls hammer.

Ettersom stedsnavn er vanlig som etternavn i Norge, er navnekombinasjoner med hammer relativt vanlig.

## Referanser
ISBN

**Internasjonalt standardboknummer** (**ISBN**) er et ofte brukt system for identifisering av bøker og er beregnet for kommersiell bruk. I ISBN-systemet har hver boktittel en egen unik ISBN-kode for hver variasjon eller utgave av boken. ISBN-systemet ble skapt i Storbritannia i 1966 og ble en internasjonal standard (ISO 2108) i 1970. ISBN-koden besto da av ni sifre og ett kontrollsiffer og kalles også for ISBN-10.

Norge tok i bruk ISBN i 1971.

## Flere medietyper
ISBN kan brukes til publikasjoner uavhengig av fysisk format. Det betyr at det også benyttes til lydbøker og visse typer DVD og internettdokumenter. Nummeret er frivillig, men distributører og bokhandlere vil som regel kreve at publikasjonen har ISBN. ISBN kan brukes selv om publikasjonen ikke utgis med salg for øye. Det er heller ikke noe krav om at forlaget skal være offisielt registrert.

Tilsvarende identifikatorer: Internasjonalt standard periodikanummer (ISSN), er brukt for periodiske publikasjoner slik som magasiner og tidsskrifter,
og International Standard Music Number (ISMN), er brukt for musikktrykk og noter (ikke lydopptak).

## Tretten siffer
Som en tilpasning til EAN-systemets trettensiffers kode for merking av varer fikk ISBN fra og med 1. januar 2007 et tresifret prefiks (978 eller 979). ISBN-koden fikk nå tolv sifre og ett kontrollsiffer (ISBN-13) på samme måte som EAN 13. Nummeret etter prefiks er delt opp i fire siffergrupper:

# Lands- eller gruppenummer (for eksempel 82 for Norge, 0 eller 1 for engelskspråklige land (Storbritannia, USA, Canada, Australia, ...), 2 for franskspråklige land (Frankrike, Canada, ...), 3 for tyskspråklige land (Tyskland, Østerrike, Sveits, ...)).
# Utgivernummer/forlagsnummer. Store forlag har vanligvis utgivernummer med få siffer, noe som gir rom for mange tittelnummer. Små forlag har lange utgivernummer, og bare rom for 10 eller 100 tittelnummer.
# Tittelnummer eller produksjonsnummer; unikt for hver ny *utgave* av en bok. (Ikke for nye opplag).
# Kontrollsiffer som bestemmer om foregående sifre er riktig sammensatt. Dette er regnet ut som en veid sum av de andre sifrene. 10- og 13-siffers ISBN benytter forskjellig vekttall for sifrene og ISBN-10 regnes mod 11. Kontrollsifferet for ISBN-10 kan anta verdier fra 0 til 9 samt X, mens for ISBN-13 er kontrollsifferet i området fra 0 til 9.

Siffergruppene er adskilt med bindestrek eller mellomrom. Dette er strengt tatt ikke nødvendig fordi siffergruppene er laget med innledningstegn på en slik måte at ingen koder begynner på samme måte. Gruppene har ingen fast størrelse. På samme som at land/språk med stor bokproduksjon får kortere lands-/gruppenummer enn de med liten produksjon, vil også store forlag få kortere utgivernummer.

Et ISBN med 10 sifre kan konverteres til et ISBN med 13 sifre. Det får da 978 som prefiks, ni sifre fra det gamle nummeret og et nytt kontrollsiffer.

## Referanser


## Eksterne lenker
* 
* ISBN-kontoret i Norge
* ISO 2108:2005 på www.iso.org 
* ISO 2108:2005 på Standard Norge
Sva

**Sva** (fra norrønt *svað*, «glatt sted») er et bart fjell- eller steinparti. I moderne norsk brukes ofte ordet **svaberg**. Svaberg ble for det meste dannet på slutten av siste istid, da den ofte mer enn tusen meter tykke innlandsisen som dekket Skandinavia for mer enn ti tusen år siden, smeltet bort på relativt få tiår. 

Sva er ikke slipt og polert av selve isen, slik det stundom blir forklart, men derimot av enorme mengder smeltevann *under* isen.  Dette vannet var fylt med sand, grus og stein som slipte på fjellet, og også dannet jettegryter. Ofte kom smeltevannet med enormt trykk ut av åpninger i isen, og lagde, til dels dype, *smeltevannrenner*, som nesten alltid opptrer sammen med svaberg.

Hvordan overflaten på et sva ser ut vil variere etter hvordan kvaliteten og strukturen i fjellet er. Harde dypbergarter som granitt og syenitt kan slipes til jevne og glatte flater, og kan gjerne danne hvalskrottskjær. Sva av metamorfe bergarter blir mer ujevne. 

Et sva har ofte skuringsstriper som viser hvilken vei isen har beveget seg. I noen tilfelle kan det være skuringsstriper i flere retninger fordi isen skiftet bevegelsesretning mot slutten av istiden.  Skuringsstripene er laget av stein som var frosset fast i selve isen, og ikke av sand- og grusblandet vann.

Store sva er lett tilgjengelige i kommunene Gjerstad, Nissedal og Drangedal. Bukkesvåna og Kobbersvåna er et besøk verdt. Ordet *svå* er flertall av *sva* på den lokale dialekten.

Innen fjellklatring brukes *sva* om et glatt fjellparti som er mindre enn 90 grader bratt (loddrett).

## Referanser


## Eksterne lenker
*
Harvey Williams Cushing

Harvey Williams Cushing (født 8. april 1869 i Cleveland, Ohio, død 8. oktober 1939 i New Haven, Connecticut) var en amerikansk lege (nevrokirurg) og en pioner innen for hjernekirurgi. Han betraktes av mange som «nevrokirurgiens far», sammen med professor eremitus Gazi Yaşargil.

## Referanser
Jan Gösta Waldenström

**Jan Gösta Waldenström** (født 17. april 1906, død 1. desember 1996) var en svensk lege og spesialist i indremedisin. Han beskrev en rekke sykdommer og tilstander som bærer hans navn. Blant disse er:

* Waldenströms sykdom 
* Waldenströms hepatitt 
* Waldenströms hyperglobulinemi 
* Waldenströms macroglobulinemi 
* Waldenströms syndrom
* Waldenströms test 
* Waldenströms uveoparotitt

## Referanser
Beta

**Beta** (stor Β, liten β eller kursiv ϐ; gammelgresk: βῆτα, romanisert av gresk: *bē̂ta* eller gresk: βήτα, romanisert: *víta*) er den andre bokstaven i det greske alfabetet. I systemet med greske tall har den en verdi på 2. I gammelgresk representerte beta den stemte bilabiale plosive IPA: [b]. På moderne gresk representerer det den uttrykte labiodentale frikativet IPA: [v] mens IPA: [b] i lånte ord i stedet vanligvis blir transkribert som μπ. Bokstaver som oppsto fra beta omfatter den romerske bokstaven ⟨B⟩ og de kyrilliske bokstavene ⟨Б⟩ (Be) og ⟨В⟩ (Ve).

Minuskelen beta har en overflatisk likhet med den tyske ß (dobbelt-s); disse bør ikke forveksles.

Beta er et mye brukt mål i finansteori. Den gir uttrykk for en aksjes samsvariasjon med en markedsindeks. Formelen er som følger: Cov(Ri,Rm)/Var(Rm). Beta brukes også i sammenheng med prototyper av datavare: betavare.

## Referanser
Andersnatten

**Andersnatten** er en bratt kolle som rager 733 moh. og ligger i Sigdal kommune i Buskerud fylke. Kollen har en markant profil, som gir landskapet rundt en spesiell karakter. Den var et av motivene Theodor Kittelsen benyttet seg av gjentatte ganger, men den ble også malt av Christian Skredsvig.

Sørøstveggen av Andersnatten er populær blant fjellklatrere. Den første ruta ble gått i 1942 av Einar Hoff Hansen og Egmont Nørregaard. Om vinteren fryser deler av veggen til is og blir en fin rute for isklatring.

Den hvite stripa er fjellets mest kjente rute. Marius Morstad og Ralph Høibakk besteg først denne karakteristiske hvite linja i 1982, og etablerte med dette en av Østlandets definitive klatre-klassikere. Ruta er totalt seks taulengder og sikres stort sett med naturlige sikringer. Sva-partiet har borrebolter. Det mest kjente sagnet om stripas navn, forteller hvordan en mann ved navn Anders satte utfor sørøstveggen på ski. Det skal være skisporet hans vi kan se som en lys stripe ned veggen den dag idag. Det var Oslo-klatrere, som etter trening på Kolsås og lange turer til Turtagrø, startet klatringen på Andersnatten i begynnelsen av 1940-årene.


Sigdal, Norway - panoramio (3).jpg|Andersnatten
Andersnatten sett over Soneren fra Sandsbråtan.jpg|Andersnatten sett over Soneren fra Sandsbråtan
Berg på toppen av Andersnatten.jpg|Berg på toppen 
Nedre Eggedal sett fra Andersnatten.jpg|Nedre Eggedal sett fra Andersnatten
Andersnatten med Soneren sett fra toppen av fjellet.jpg|Med Soneren sett fra toppen av fjellet
Andersnatten sett over Andersnatttjenn.jpg|Sett over Andersnatttjenn
Andersnatten sett fra Hagan i Eggedal.jpg|Sett fra Skredsvigs ''Hagan'' i Eggedal
Sigdal komm.svg|Sigdal kommunevåpen viser en stilisering av Andersnatten 


## Referanser




## Eksterne lenker
* Utsikten fra Andersnatten på PeakVisor.com
Gamma

**Gamma** (fra gresk γάμμα, *gámma*), Γ, γ, er den 3. bokstaven i det greske alfabetet.
Den hadde i det joniske tallsystemet tallverdi 3.

Gamma har gitt opphav til både C, c og G, g i det latinske alfabetet og til Г, г i det kyrilliske alfabetet.

I gresk brukes gamma alene til å betegne en frikativ g-lyd (foran bakre vokaler) eller en j-lyd (foran fremre vokaler), men også for å betegne ng-lyd (agma): «γγ» uttales /ŋg/ og «γκ» uttales /ŋk/.

Den felles bokstaven γ brukes innen atomfysikken for å betegne en gammapartikkel, det vil si et energirikt foton.

## Se også
*Gammastråling

## Referanser


## Eksterne lenker
*
Taipei 101

**Taipei 101** (&#33274;&#21271; 101, *Taipei Financial Center*) ligger i Taiwans hovedstad Taipei, nærmere bestemt i bydelen Xinyi. Offisielt ble bygget åpnet 31. desember 2004 av president Chen Shui-bian, som var borgermester i byen da byggingen startet i 1988, men et kjøpesenter som dekker fem etasjer ble åpnet allerede året før. Bygningen har totalt 106 etasjer, men har fått navnet fordi kun 101 av etasjene befinner seg over bakkenivå.

Taipei 101 er sannsynligvis den teknologisk mest avanserte skyskraperen som noen gang er blitt konstruert. Bygningen har fiberoptiske kabler og satellittilkobling til Internett, noe som muliggjør hastigheter opp mot 1 gigabyte pr. sekund.

Toshiba har levert verdens to raskeste heiser som har en topphastighet på 1&nbsp;008 meter pr. minutt, noe som tilsvarer 63 km/t, slik at det tar under 39 sekunder å gjøre unna 84 etasjer. Bygningen er i tillegg ekstra godt sikret mot jordskjelv og tyfoner. Det er bl.a. montert en 800 tonn tung stålkule mellom 87. og 92. etasje, som svinger motsatt vei av bygningen. Kulen er 5,5 meter i diameter. 

Totalt bygningsareal er 420&nbsp;000 m²; 240&nbsp;000 m² kontorplass, 77&nbsp;500 m² for butikker og 73&nbsp;000 m² for parkeringsplasser. Det er til sammen 34 heiser. Bygningen har et underjordisk parkeringsanlegg med plass til 1&nbsp;800 biler og 2&nbsp;000 scootere. 

Da tyfonen Soudelor i august 2015 passerte over Taiwan satte Taipei 101 ny svaierekord på 100 cm.

## Se også
Liste over skyskrapere

## Referanser


## Eksterne lenker
*
Tradisjonelt grevskap (Wales)

Et **tradisjonelt grevskap** er i Wales en eldre administrativ enhet. Mellom 1888 og 1974 var de den viktigste enheten i lokalstyret i Wales. I forbindelse med den britiske reformen av lokalstyret ble de erstattet av åtte administrative grevskap, som i sin tur var delt i distrikter.

I 1996 ble dagens ordning med 22 hovedområder innført, og distriktene ble avskaffet som administrative enheter. Flere av de administrative områdene som ble opprettet i 1996 er basert på de tradisjonelle grevskapene.

Selv om de tradisjonelle grevskapene ikke lenger har noen administrativ funksjon, brukes de blant annet i biologiske studier, fordi de tillater direkte sammenligning mellom gamle og nye målinger.

Monmouthshire har hatt en spesiell status, da det ikke formelt tilhørte Wales før i 1974, men det har alltid vært regnet som del av Wales. Utelatelsen skyldes antagelig en forglemmelse da unionstraktaten mellom Wales og England ble fornyet.

Det er en mindre uenighet rundt Welsh Bicknor, som ligger i Hertfordshire i England, men som er en eksklave knyttet til Monmouthshire. Det varierer derfor om man tar med Welsh Bicknor eller ikke når denne grensen trekkes opp. En annen walisisk eksklave, Maelor Saesneg, regnes fortsatt som del av Flintshire.

## Grevskapene

#Disse grevskapene ble opprettet i 1282 etter Edvard I av Englands erobring.
#Disse ble opprettet i 1535 i lov om Wales' lover av 1535, en lov som ble formelt avskaffet først i 1993.
## Referanser


## Se også

*Hovedområder i Wales
*Bevarte grevskap i Wales
Port Louis

**Port Louis** er hovedstaden på Mauritius. Den er en havneby ved Indiahavet, og er med  innbyggere (2011) landets største by. Den ble grunnlagt av franskmennene i 1735. Størsteparten av befolkningen er etterkommere av arbeidere som kom fra India i det 19. århundre.

Byen domineres av havnen, som er sentral i landets internasjonale handel. Blant de viktigste produkter som skipes ut er klær og tekstiler, men man eksporterer også kjemikalier, plast og farmasøytiske produkter. 

Turisme er også en viktig næringsvei, og et område ned mot sjøen er utviklet som handle- og underholdningssentrum. Citadellet som ligger over byen er en viktig turistattraksjon. 

Mauritius Institute, som studerer øyas flora og fauna, ligger i byen.

## Vennskapsbyer
* La Possession, Frankrike
* Ahmadabad, India
* Saint-Malo, Frankrike
* Québec, Canada

## Referanser


## Eksterne lenker
* The city of Port Louis
Burj Khalifa

**Burj Khalifa** fram til åpningen den 4. januar 2010 kjent som **Burj Dubai**, er en skyskraper i Dubai i De forente arabiske emirater. Bygningen er, pr. 2019, det høyeste byggverket i verden. 
## Beskrivelse
Skyskraperen ble offisielt åpnet 4. januar 2010. Høyden på gigantbygget er 828 meter. Bygningen er tegnet av arkitektfirmaet Skidmore, Owings & Merrill i Chicago, som har tegnet høye bygninger siden 1936. Skyskraperen er bygd i stål, betong, aluminium og glass. Den inneholder hotell, forretninger, kinoer, kontorer og private luksusleiligheter. Bygningen har 163 etasjer og har per februar 2019 rekorden som bygningen med flest etasjer i verden. Kostnaden for bygget var ca. 8 milliarder kroner.

Stål fra representasjonsbygget *[[Palast der Republik]]* i Øst-Berlin ble gjenbrukt i tårnet, etter at det tyske bygget ble revet i januar 2006.

Oppmerksomhet ble i utlandet rettet mot de påstått slavelignede arbeidsforhold for de tusentalls asiatiskr gjestearbeidere som uppført bygningen.

## Navnet
Burj Khalifa betyr «Khalifa-tårnet», og bygget er oppkalt etter Khalifa bin Zayed Al-Nahyan (1948–2022), emir i namoemiratet Abu Dhabi og president i De forente arabiske emirater.

Abu Dhabis emir hadde alene i 2009 investert 25 milliarder dollars i Dubai for å hjelpe emiratet med dets store internasjonale gjeldsforpliktelser.

## Høyden
### I byggefasen
* Den 20. juli 2007 rapporterte *The Gulf Today* at Burj Dubai er verdens høyeste bygning, med en foreløpig høyde på 

* 21. juli 2007 ble tårnets høyde rapportert av utviklerne å være , med totalt 141 fullførte etasjer, noe som indikerte at Burj Dubai hadde passert Taipei 101 () som verdens høyeste bygning.
* Ferdigstilt har Burj Khalifa en høyde på 828 meter.

## Galleri

Fil:20060829 Burj Dubai.jpg|29. august 2006
Fil:84floors.jpg|19. november 2006
Fil:Burjdubaijanuary07.jpg|2. januar 2007
Fil:Burjdubai030106.jpg|3. januar 2007
|26. februar 2007
Fil:Burjdubaimay07.jpg|8. mai 2007
Fil:Burj Dubai Under Construction on 16 June 2007.jpg|16. juni 2007

Fil:Burj.jpg|15. juli 2007
Fil:Burjdubai.jpg|26. september 2007
Fil:Burj Dubai Under Construction on 13 November 2007.jpg|13. november 2007

Fil:Burj Dubai 02.12.2007.jpg|2. desember 2007
Fil:Burj Dubai Under Construction on 10 December 2007.jpg|10. desember 2007


## Fotnoter


## Referanser


## Se også
* Liste over skyskrapere

## Eksterne lenker
* 
* Structurae: Burj Dubai
Koromandelkysten

**Koromandelkysten** er kystlinjen sørøst på den indiske halvøy, mellom de østlige Ghatfjellene i vest, og Bengalbukten ved Det indiske hav i øst. Kyststripen strekker seg fra et nes i Andhra Pradesh i nord, ned til Kanyakumari i sør, med grenser til Utkalslettene i nord, og Kaverideltaet i sør. Nordvestkysten av Sri Lanka kan også omfattes i den større definisjonen av Koromandelkysten. Koromandelkysten omfatter kyststrekninger i delstatene Tamil Nadu og Andhra Pradesh og forbundsterritoriet Pondicherry. Kystområdet strekker seg over ca. 22800 km².

Navnet antas å være avledet av det tamilske «*Chola Mandal*», som betyr «Cholaenes land/område (*mandalam*)». Oppigjennom historien har også kysten blitt kjent som «templenes land», grunnet den høye konsentrasjonen av templer.

Havnebyen Trankebar (*Tranquebar*), som tidligere var en dansk koloni, ligger på Koromandelkysten. Det gjør også storbyen Chennai (tidligere *Madras*).  

Den 26. desember 2004 ble kysten rammet av tsunamier utløst av en rekke undersjøiske jordskjelv langs en linje fra vest for Sumatra til Andamanene. (Se *[[Jordskjelvet i Indiahavet 2004]]*).  Særlig Nagapattinam-distriktet ble hardt rammet – antagelig er rundt 60 perosent av de omkomne på/ved det indiske fastland fra dette ene distriktet av Tamil Nadu. 

## Se også
* Britisk India

## Referanser


## Eksterne lenker
*
Odisha

**Odisha** (oriya: ଓଡ଼ିଶା; devanagari: उड़िसा), tidligere (til 2011) kjent som **Orissa** på engelsk og andre språk, er en indisk delstat med et flatemål på 155&nbsp;707 km² og ca. 31,5 millioner innbyggere (2001). Hovedstaden er Bhubaneshwar (भुबनेश्वर), og de dominerende språkene er oriya (> 84 %), hindi, urdu, bengali, telugu, malayalam, kannada, punjabi og  engelsk.

## Geografi
Orissa grenser til delstatene Andhra Pradesh, Chhattisgarh, Jharkhand og Vest-Bengal, og til Bengalbukten.

Den 26. desember 2004 ble Kendrapara-distriktet i Orissa rammet av en tsunami utløst av en rekke undersjøiske jordskjelv langs en linje fra vest for Sumatra til Andamanøyene. Det øvrige Orissa gikk stort sett fri. (Se *[[Jordskjelvet i Indiahavet 2004]]*).

## Referanser


## Eksterne lenker
*
Pembrokeshire

**Pembrokeshire** (walisisk: *Sir Benfro*) er et grevskap i det sørvestlige Wales. Det grenser mot Carmarthenshire og Ceredigion.

Det tradisjonelle grevskapet Pembrokeshire ble opprettet i 1282 av Edvard I av England. Det har lenge bestått av en engelskdominert del i sør (kjent som «Det lille England bortenfor Wales») og en walisiskdominert del i nord.

Fra 1974 til 1996 var det delt i to distrikter, South Pembroke og Preseli som lå under grevskapet Dyfed. Da distriktene ble avskaffet som administrativ enhet i 1996 ble Pembrokeshire gjenopprettet, og har siden blitt styrt som en enhetlige myndighet.

640&nbsp;km² av arealet er vernet som Pembrokeshire Coast nasjonalpark.

## Bosetning
Haverfordwest er grevskapsbyen. Andre byer omfatter blant annet Pembroke, Pembroke Dock, Milford Haven, Fishguard, Tenby, Narberth, Neyland og Newport. Vest i grevskapet er St Davids Storbritannias minste by når det gjelder både størrelse og befolkning (1751 innbyggere i 2021). Saundersfoot er den mest folkerike landsbyen (mer enn 2500 innbyggere) i Pembrokeshire. Mindre enn 4 prosent av grevskapet, ifølge CORINE, er bebygd eller urbant grønt.

## Steder i Pembrokeshire

*Amroth, Angle
*Bosherston, Broad Haven
*Caldey Island, Castlemartin, Croft
*Druidston
*East Williamston
*Fishguard
*Goodwick
*Haverfordwest
*Jameston
*Kilgetty
*Lamphey, Lawrenny, Little Haven
*Maiden Wells, Marloes, Milford Haven
*Mynachlog-ddu
*Narberth, Neyland, Nine Wells, Newgale
*Pembroke
*Rhosson
*Saundersfoot, Solva, Spittal, St. Brides, St. Davids, St. Ishmaels, St. Petrox, Stackpole
*Tenby
*Uzmaston
*Walwyn's Castle, Wolf's Castle
*Yerbeston

## Referanser


## Eksterne lenker

* 
* Historisk informasjon om Pembrokeshire på GENUKI
*Pembrokeshire County Council
Denbighshire

**Denbighshire** (walisisk: *Sir Ddinbych*) er et grevskap i det nordlige Wales. Administrasjonsbyen er Ruthin. Det grenser til Irskesjøen i nord, Flintshire i øst, Wrexham i sørøst, Powys i sør og Gwynedd og Conwy i vest. Rhyl er den største byen, og Ruthin er det administrative sentrum. Det ble opprettet i 1996. Det finnes også et tradisjonelt grevskap med samme navn, som har svært forskjellige grenser fra det administrative grevskapet. 

Denbighshire har et areal på 840 km² og en befolkning på 98 202 i henhold til folketellingen i 2024, noe som gjør det tynt befolket. Det mest folkerike området er kysten, hvor Rhyl og Prestatyn danner et enkelt bebygd område. De nest største byene (*towns*) er Denbigh, Ruthin og Rhuddlan, mens St Asaph er den eneste byen (*city*) med en befolkning på 3 485 i 2021. Alle disse bosetningene ligger i den nordlige halvdelen av grevskapet; den sørlige delen er enda mindre tett befolket, og de eneste byene (*towns*) er Corwen og Llangollen.

Denbighshires geografi er definert av den brede dalen til elven Clwyd, som er omgitt av bølgende åser på alle sider unntatt nord, hvor den når kysten. Clwyd-dalen, den nedre dalen, dyrkes til avlinger, mens kveg og sauer beiter høylandet. Clwydian-fjellene i øst er en del av Clwydian Range and Dee Valley Area of ​​Outstanding Natural Beauty.

Denne delen av Wales inneholder landets eldste kjente bevis på bosetning – Pontnewydd (Bontnewydd-Llanelwy) er et paleolittisk funnsted med levninger fra en neandertaler fra rundt 225 000 år siden. Grevskapet er også hjemsted for flere festninger middelalderen, som Castell Dinas Brân, Denbigh og Rhuddlan, samt St. Asaph-katedralen hvor de nåværende bygningene er fra 1200-tallet. Musikkfestivalen Llangollen International Musical Eisteddfod finner sted i byen hver juli.
## Steder i Denbighshire

*Denbigh
*Llangollen
*Prestatyn
*Rhyl
*Ruthin
*St. Asaph

## Referanser


## Eksterne lenker
* 
*Denbighshire landscape, *Euratlas*
Neath Port Talbot

**Neath Port Talbot** (walisisk: *Castell-nedd Port Talbot*) er et hovedområde i det sørlige Wales. Det grenser mot Carmarthenshire, Powys, Rhondda Cynon Taf, Bridgend og Swansea. Det har navn etter de to viktigste byene, Neath og Port Talbot. Sistnevnte er administrasjonsby.

Hovedområdet ble opprettet 1. april 1996 ved at distriktene Neath og Port Talbot ble slått sammen. Deler av Lliw Valley ble også innlemmet. Det fikk navnet *Neath and Port Talbot*, men dette navnet ble endret 2. april 1996.

Neath Port Talbot er det åttende mest folkerike lokale myndighetsområdet i Wales og den tredje mest folkerike fylkeskommunen. Befolkningen ved folketellingen i 2011 var 139 812, noe som økte til 142 289 i 2021. Befolkningen i kystområdene er hovedsakelig engelsktalende, mens det i dalene nord i bydelen er mange som er walisisktalende (rundt 13,5%).

## Steder i Neath Port Talbot

*Aberdulais
*Briton Ferry
*Bryncoch
*Cadoxton
*Crynant
*Cymmer
*Glynneath
*Gwaun Cae Gurwen
*Margam
*Neath
*Pontardawe
*Pontrhydyfen
*Port Talbot
*Resolven
*Seven Sisters
*Skewen
*Ystalyfera

## Referanser


## Eksterne lenker
*
Rhondda Cynon Taf

**Rhondda Cynon Taf** er et grevskapsdistrikt i Glamorgan i det sørlige Wales. Det grenser mot Merthyr Tydfil, Caerphilly, Cardiff, Vale of Glamorgan, Bridgend, Neath Port Talbot og Powys. Administrasjonsbyen er Tonypandy.

Det ble opprettet 1. april 1996 ved at distriktene Cynon Valley, Rhondda og deler av Taff-Ely ble slått sammen.

## Steder i Rhondda Cynon Taf
* Aberdare
* Glyncoch
* Hirwaun
* Llanharan, Llantrisant
* Maerdy, Miskin, Mountain Ash
* Pontypridd, Porth
* Tonypandy, Tonyrefail, Treherbert
* Ynysybwl
## Referanser


## Eksterne lenker
*
Kilometer per time

**Kilometer per time** (norsk forkortelse **km/t**, internasjonal forkortelse **km/h**) er en måleenhet for fart. De fleste land i verden baserer seg på km/t for å angi fartsgrenser for kjøretøy, mens USA, Storbritannia, Belize og en del karibiske land bruker enheten engelske mil per time (forkortes mph eller mi/h).

I SI brukes meter per sekund (m/s). For å regne om fra kilometer per time (km/t) til meter per sekund (m/s) dividerer man farten med 3,6 (se artikkelen om fart). 

Selv om det i allment språkbruk er vanlig å betrakte fart og hastighet som synonyme begreper, er det i vitenskapelig sammenheng en viktig forskjell mellom de to. Som regel betraktes fart som en skalar og hastighet som en vektorstørrelse, men noen forfattere bruker begrepene omvendt.

## Bilder

Irish 30 kph speed limit sign and warning two-way traffic sign.jpg|Forbudsskilt som viser fartsgrense på 30 km/t.
Québec I-400.svg|Skilt som viser at fartsgrensene i Québec er angitt i kilometer per time (km/t).


## Se også
* Engelske mil per time

## Eksterne lenker
* Omregningskalkulator – omregninger til og fra andre måleenheter.
Ildringen i Stillehavet

**Ildringen i Stillehavet** (engelsk: *Pacific Ring of Fire*) er navnet på et 40&nbsp;000 kilometer langt, hesteskoformet belte av dyphavsgroper, vulkanbelter og plategrenser som ligger langs randen av Stillehavet i Asia, Amerika og Oseania.

## Vulkaner og jordskjelv
Langs Ildringen ligger 452 vulkaner, vesentlig i subduksjonssoner. Over 75&nbsp;% av verdens aktive og sovende vulkaner ligger i Ildringen.. Andelen av de kraftigste utbruddene er enda høyere, med 17 av de 18 kjente vulkanutbruddene med vulkaneksplosivitetsindeks (VEI) 5 eller mer siden 1800. Til dem hører Tambora 1815, Krakatau 1883 og Pinatubo 1991. Også de to siste supervulkanutbruddene har skjedd i Ildringen. Særlig utsatt for kraftige utbrudd (VEI 4 og mer) er Indonesia, Kamtsjatkahalvøya i Russland, Filippinene og Japan. Også ca. 90&nbsp;% av alle registrerte jordskjelv og ca. 81&nbsp;% av de største jordskjelvene har funnet sted i Ildringen.

## Referanser


## Eksterne lenker
*
Tonypandyopptøyene

**Tonypandyopptøyene** var en voldsom protest blant kullgruvearbeidere i byen Tonypandy i Rhondda Cynon Taff, Wales, i 1910.

Winston Churchill hadde som britisk innenriksminister ansvaret for å løse konflikten. Etter at demonstrantene hadde kastet stein på politiet valgte han å sette inn væpnede styrker for å gjenopprette orden.
Våttån

**Våttån** (også kalt *Våttåhaugen*) er et utsiktspunkt og severdighet i Indre Fosen kommune i Trøndelag. En 1 km lang tursti fra parkeringsplassen fører opp til utsiktspunktet som ligger på 332,09 meter over havet. Fra utsiktspunktet har man utsikt over hele tettstedet Leksvik, samt store deler av Trondheimsfjorden inkludert Trondheim.

Navnet Våttåhaugen, eller Vottahaugen som det het i gamle dager er ganske enkelt oppkalt av Votta og Haug. Votta er en gammel betydning for varde, som ble brukt til og varsle ufred.

Ifølge sagn skulle Våttå-trollet bo på toppen av Våttåhaugen. Den ble en gang så sint på kirkeklokkene fra Leksvik kirke at han kastet en stor stein mot kirka, men bommet så steinen ble liggende igjen på stranda. Senere blir Våttåhaugen kjent gjennom reiseskildringer av Gerhard Schøning i 1774. Under 2. verdenskrig ble Våttåhaugen bygd om til en tysk militær base med tårn, skyttergraver og bomberom i ei hule. Både hula og skyttergravene er fortsatt der i dag.

## Reiseskildring fra 1774
I Gerhard Schønings reiseskildringer "Reise gjennom en deel af Norge" kan vi fra en reise han gjorde 23. mai 1774 lese følgende:

*Østen for, eller i N.O. fra Lexviikens kirke, ligger et temmelig høit Biærg, kaldet Votta-Haugen, fordi her, i Ufreds Tiider, holdes en Votta eller Vare. Den 23de Maji giorde jeg dithen, i Selskab med Oberst Lieutenant Krog, en Spadser-tour, til Fots, og maatte passere en temmelig brat og vanskelig Vei, førend vi komme did op. Biærget er overalt bevoxet med skov, og Udsigten derfra er meget fri prægtig. Man kunde herfra see Staden Throndhjem ganske tydelig, og som man berettede, Grændse-Fiældene ved Suul eller deromkring. Det meeste af Lexviikens bygd, indslutte rundt om, paa de 3 siider, af skov-bevoxne Biærge, paa den fierde, af Havet eller Lexviik-Bugten saaes her underliggende, som et vidt udstrakt Theater, med adskillige Høie og dermed afvexlende Dolpe eller smaa Date derimellom.*

## Referanser
Joseph Babinski

**Joseph Jules François Félix Babinski** (polsk **Józef Julian Franciszek Feliks Babiński**, født 17. november 1857, død 29. oktober 1932) var en polsk-fransk lege (nevrolog) og en foregangsmann i nevrokirurgien. 

Hans arbeid innenfor nervesystemets fysiologi fikk banebrytende betydning for utviklingen av nevrologien. Han er mest kjent for sin beskrivelse av et av de viktigste nevrologiske tegn – Babinskis tegn – en patologisk fotrefleks som er et klinisk tegn på skade i pyramidebanen i sentralnervesystemet. Han var også den første som beskrev anosognosi.

Babinski var sønn av polske emigranter (faren var ingeniør), som flyktet i 1848 fra Warszawa til Paris på grunn av forfølgelse fra det russiske regimet, som slo hardt ned på polakkenes kamp om selvstendighet. Babinski utgav noen av verkene sine på polsk.

## Referanser
Lars Leksell

**Lars Leksell** (født 23. november 1907 i Fassberg, død 1986) var en svensk lege (nevrokirurg). Han var professor i nevrokirurgi ved Karolinska sjukhuset i Stockholm.  Leksell oppfant gammakniven.

Leksell ble utdannet som lege fra Karolinska Institutet i 1935, og begynte videreutdanning i nevrokirurgi samme år. Han ble professor i kirurgi ved Lunds universitet i 1958. Fra 1960 til han pensjonerte seg i 1974 var han professor i nevrokirurgi ved Karolinska Institutet, hvor han etterfulgte Herbert Olivecrona. 

Leksell er først og fremst kjent som opphavsmannen til *gammakniven*. Dette er en innretning som kan behandle hjernesvulst ved hjelp av fokusert og intensiv stråleterapi.

Leksell gjorde også viktige forskningsbidrag innen nevrofysiologi.
John Hughlings Jackson

**John Hughlings Jackson** (født 4. april 1835 i Providence i Green Hammerton, Yorkshire, død 7. oktober 1911) var en britisk (engelsk) lege (nevrolog). Han er mest kjent for sine oppdagelser innen epilepsi, og har en variant av epilepsi (Jacksonian epilepsi) oppkalt etter seg. Han var en av grunnleggerne av det vitenskapelige tidsskriftet *[[Brain]]* (grunnlagt 1878), som også utkommer i dag.

## Referanser
John Snow

**John Snow** (født 15. mars 1813 i York i England, død 16. juni 1858 i London) var en britisk lege. Han var en pioner innenfor flere medisinske områder, bl.a. anestesi, medisinsk epidemiologi og hygiene.

## Biografi
Snow opponerte mot sin samtids oppfatning om smittemønsteret ved kolera; den rådende teorien var at utbrudd skyldtes såkalte miasmer, også kalt «dårlig luft». I 1849 publiserte han et essay med tittelen *On the Mode of Communication of Cholera*, der han fastslo at miasmer ikke kunne være årsaken til kolera.  

Ved kolerautbruddet i Soho i London i 1854 klarte han, ved å kartlegge hvor de smittede bodde, å finne den felles smittekilden, som var en offentlig vannpumpe i Broad Street i Soho. Han ble lenge motarbeidet av lokale myndigheter og vannverket. Han tok prøver av vannet i pumpa og påviste partikler i vannet. Håndtaket til pumpa ble deretter fjernet. 

Senere fikk han hjelp av blant annet pastor Henry Whitehead til å bevisre sin hypotese ved at alle i husstandene der det hadde vært syke og døde, intervjuet alle detaljer som kunne ha betydning for sykdomsutbredelsen. Da ble det helt klart at det var vannet i brønnen som hadde spredd smitten. 

Tiltakene hjalp ham ikke til å forstå hva sykdommen egentlig var, bare at den var vannbåren, og om hvordan den kunne bekjempes. 

Denne begivenheten betraktes av mange som opptakten til vitenskapen epidemiologi.

Kolerabakterien ble oppdaget i Firenze av Filippo Pacini i det samme året, 1854, men oppdagelsen druknet i samtidens tro på miasmer. Først etter Snows død ble det alment vist av Robert Koch at kolera skyldes en vannbåren bakterie.

## Minnesmerke
Som et minnesmerke etter John Snows innsats ved kolerautbruddet står en smijernspumpe uten håndtak på hjørnet Broadwick Street og Poland Street i Soho i London. Inntil ligger puben «John Snow», oppkalt etter legen.

Universitetet i Durham har oppkalt et av sine colleges til *John Snow College*.

## Referanser
Haverfordwest

**Haverfordwest** (walisisk: *Hwlffordd*) er administrasjonsbyen i Pembrokeshire i Wales. Byen er det mest folkerike byområdet i Pembrokeshire med en befolkning på 12 086 innbyggere i 2021. Den ligger strategisk plassert mellom andre byer, som Milford Haven, Pembroke Dock og Fishguard. Forstedene omfatter det tidligere sognet Prendergast, Albert Town og bolig- og industriområdene i Withybush (boliger, handleparker, sykehus, flyplass og utstillingsplass). 

Byen var vertskap for den nasjonale kulturmønstringen Eisteddfod i 1972.

## Toponymi

Byens navn, Haverfordwest, betyr «vadested brukt av geiter», fra angelsaksisk *hæfer* + *ford*. På lokal dialekt uttales det «Harford». «West» ble lagt til på 1400-tallet for å skille byen fra Hereford (i øst). Den er merket som *Herfordwest *på et kommunekart over Pembrokeshire fra 1578. Det sies av Lingvisten B.G. Charles tolker det walisiske navnet som «bare en forvrengning av det engelske navnet».

## Økonomi

I samsvar med sin status som en subregional knutepunktby, fortsetter Haverfordwest å fungere som Pembrokeshires viktigste senter for handels- og detaljhandel. Utviklingen av kjøpesenteret ved elvebredden i Withybush i utkanten av byen omfatter Marks & Spencer i 2010[57] og Debenhams i 2013.

Et nytt bibliotek åpnet i 2018 i den tidligere Riverside Market-bygningen.

Bekymringer om den relative nedgangen i det historiske sentrum sammenlignet med veksten i kjøpesenteret i Withybush førte til at den walisiske historikeren John Davies uttrykte bekymring for at Haverfordwest er i ferd med å bli «en middelalderby omgitt av blikkskur».

## Referanser


## Litteratur
* Holdfast, Humphrey (1882): *Haverfordwest And Its Story*, Llewellyn Brigstocke, Publisher, 7 Market Street, Haverfordwest.
* Miles, Dillwyn, red. (1999): *A History of Haverfordwest*, Gomer, ISBN 1-85902-738-5

## Eksterne lenker
* 
* Haverfordwest Town Museum
* Haverfordwest Civic Society
* Ytterligere historisk informasjon og lenker. GENUKI
Laila Dåvøy

**Laila Dåvøy** (født 1948) er en norsk politiker (KrF). Hun var barne- og familieminister 2001&ndash;2005 og arbeids- og administrasjonsminister 1999&ndash;2000. Fra 2005 til 2013 var hun stortingsrepresentant for Hordaland. Hun har tidligere vært leder for Norsk Sykepleierforbund. 

Laila Dåvøy er utdannet sykepleier med tilleggsutdanning innen sykepleievitenskap og administrasjon. Hun har hatt flere politiske verv på kommune- og fylkesnivå, har vært nestleder i Landsstyret for kommunalt rusmiddelarbeid, og har vært medlem av KrFs sentralstyre og landsstyre. 

I 2004 ble Dåvøy utnevnt til kommandør av St. Olavs Orden.

## Regjering
* 1. januar&nbsp;1989 &ndash; 1. januar&nbsp;1990 Personlig sekretær Kultur- og kirkedepartementet
* 20. august&nbsp;1990 &ndash; 3. november&nbsp;1990 Statssekretær Kultur- og kirkedepartementet
* 15. mars&nbsp;1999 &ndash; 17. mars&nbsp;2000 Statsråd Arbeids- og administrasjonsdepartementet
* 19. oktober&nbsp;2001 &ndash; 17. oktober&nbsp;2005 Statsråd Barne- og familiedepartementet

## Stortingskomiteer
* 2005–2012: medlem i Helse- og omsorgskomiteen
* 2012–2013: medlem i Arbeids- og sosialkomiteen

## Referanser


## Eksterne lenker
* 
* 
*